
(Įprasta teisėkūros procedūra: pirmasis svarstymas)


Pakeitimas		1

Pasiūlymas dėl direktyvos
3 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(3a)	įgyvendindamos šią direktyvą, valstybės narės turėtų tinkamai atsižvelgti į BBNJ susitarimo 7 straipsnyje nustatytus principus ir metodus;



Pakeitimas		2

Pasiūlymas dėl direktyvos
7 konstatuojamoji dalis
	

	Komisijos siūlomas tekstas
	Pakeitimas

	(7)	kaip Biologinės įvairovės konvencijos šalys, Sąjunga ir jos valstybės narės yra įsipareigojusios pasiekti Kunmingo ir Monrealio pasaulinės biologinės įvairovės strategijos, priimtos 2022 m. gruodžio 7–19 d. Biologinės įvairovės konvencijos šalių konferencijos penkioliktajame susitikime, tikslus ir uždavinius ir ilgalaikę strateginę viziją, pagal kurią iki 2050 m. biologinė įvairovė turi būti vertinama, saugoma, atkuriama ir išmintingai naudojama, išsaugant ekosistemines paslaugas, išlaikant sveiką planetą ir užtikrinant naudą visiems žmonėms. 2020 m. gegužės 20 d. Komisijos komunikate „2023 m. ES biologinės įvairovės strategija. Gamtos grąžinimas į savo gyvenimą“ išdėstytoje 2030 m. ES biologinės įvairovės strategijoje nustatyti įvairūs tikslai, įskaitant tikslą atkurti gerą jūrų ekosistemų aplinkos būklę;
	(7)	2020 m. gegužės 20 d. Komisijos komunikate „2030 m. ES biologinės įvairovės strategija. Gamtos grąžinimas į savo gyvenimą“ išdėstytoje 2030 m. ES biologinės įvairovės strategijoje nustatyti įvairūs tikslai, įskaitant tikslą atkurti gerą jūrų ekosistemų aplinkos būklę ir sudaryti palankesnes sąlygas pasirašyti plataus užmojo teisiškai privalomą susitarimą dėl nacionalinei jurisdikcijai nepriklausančių rajonų jūrų biologinės įvairovės; 



Pakeitimas		3

Pasiūlymas dėl direktyvos
7 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(7a)	kaip Biologinės įvairovės konvencijos šalys, Sąjunga ir jos valstybės narės yra įsipareigojusios pasiekti Kunmingo ir Monrealio pasaulinės biologinės įvairovės strategijos, priimtos 2022 m. gruodžio 7–19 d. Biologinės įvairovės konvencijos šalių konferencijos penkioliktajame susitikime, tikslus ir uždavinius, įskaitant tikslą, kad iki 2030 m. bent 30 proc. pasaulio vandenynų būtų valdomi pagal saugomų teritorijų sistemas ir kitas veiksmingas teritorines apsaugos priemones, ir ilgalaikę strateginę viziją, pagal kurią iki 2050 m. biologinė įvairovė turi būti vertinama, saugoma, atkuriama ir išmintingai naudojama, išsaugant ekosistemines paslaugas, išlaikant sveiką planetą ir užtikrinant naudą visiems žmonėms;



Pakeitimas		4

Pasiūlymas dėl direktyvos
7 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(7b)	Biologinės įvairovės konvencijos šalys, atsižvelgdamos į 2030 m. misiją siekiant 2050 m. strateginės vizijos, turi imtis skubių veiksmų biologinės įvairovės nykimui sustabdyti ir nukreipti priešinga linkme;



Pakeitimas		5

Pasiūlymas dėl direktyvos
7 c konstatuojamoji dalis (nauja)
	

	Komisijos siūlomas tekstas
	Pakeitimas

	
	(7c)	ši direktyva turėtų būti taikoma taip, kad nebūtų kenkiama atitinkamoms teisinėms priemonėms bei sistemoms ir kompetentingoms pasaulinėms, regioninėms, subregioninėms ir sektorinėms įstaigoms ir būtų skatinamas su tomis priemonėmis, sistemomis ir įstaigomis susijęs nuoseklumas ir koordinavimas;



Pakeitimas		6

Pasiūlymas dėl direktyvos
7 d konstatuojamoji dalis (nauja)
	

	Komisijos siūlomas tekstas
	Pakeitimas

	
	(7d)	todėl Sąjunga ir jos valstybės narės turėtų parengti bendrą suderintą požiūrį ir mechanizmus, kad būtų užtikrintas suderinamumas su darbu, kurio imamasi pagal tas priemones, sistemą ir tose įstaigose, pavyzdžiui, regioninėse žuvininkystės valdymo organizacijose, kurios yra kompetentingos tarptautinės įstaigos, atsakingos už žuvininkystės išteklių išsaugojimą ir valdymą nacionalinei jurisdikcijai nepriklausančiuose rajonuose, arba įgyvendinant regionines jūrų konvencijas, be kita ko, propaguojant priemones, kuriomis remiamas pagal BBNJ susitarimo III dalį Šalių konferencijos priimtų sprendimų ir rekomendacijų įgyvendinimas;



Pakeitimas		7

Pasiūlymas dėl direktyvos
7 e konstatuojamoji dalis (nauja)
	

	Komisijos siūlomas tekstas
	Pakeitimas

	
	(7e)	2025 m. birželio 5 d. Komisijos komunikate „Europos vandenynų paktas“ išdėstyti veiksmai, kuriais siekiama užtikrinti greitą BBNJ susitarimo ratifikavimą, perkėlimą į Sąjungos teisę bei įgyvendinimą ir tvarų atvirosios jūros valdymą. Jame taip pat numatyta, kad Sąjunga remia BBNJ susitarimo įgyvendinimą besivystančiose šalyse skirdama 40 mln. EUR įnašą Pasaulinei vandenynų programai;



Pakeitimas		8

Pasiūlymas dėl direktyvos
7 f konstatuojamoji dalis (nauja)
	

	Komisijos siūlomas tekstas
	Pakeitimas

	
	(7f)	2025 m. gegužės 28 d. Didelio užmojo koalicijos dėl nacionalinei jurisdikcijai nepriklausančių rajonų biologinės įvairovės (angl. BBNJ HAC), kurią inicijavo Komisija ir kurioje dalyvauja apie 40 šalių, deklaracija rodo Sąjungos užmojį pasaulinio vandenynų valdymo ir apsaugos srityje. Vadovaudamasi šia vizija ir naudodamasi vandenynų diplomatija, Komisija turėtų remti valstybes nares, norinčias įsteigti BBNJ susitarimo 50 straipsnyje apibrėžto tarptautinio sekretoriato būstinę ir užtikrinti jo bendrą finansavimą. Taip pat svarbu, kad Sąjunga, vykdydama vandenynų diplomatiją, skatintų trečiąsias valstybes ratifikuoti BBNJ susitarimą ir imtųsi veiksmų, kad jos laikytųsi to susitarimo nuostatų, kad būtų užtikrintos vienodos sąlygos;



Pakeitimas		9

Pasiūlymas dėl direktyvos
7 g konstatuojamoji dalis (nauja)
	

	Komisijos siūlomas tekstas
	Pakeitimas

	
	(7g)	Europos Parlamento ir Tarybos reglamentu (ES) Nr. 1026/20121a sukurta sistema, pagal kurią galima nustatyti ir priimti priemones dėl trečiųjų valstybių, kurios nebendradarbiauja ir leidžia vykdyti netausiąją Sąjungos bendro intereso išteklių žvejybą. Pagal tą neseniai iš dalies pakeistą reglamentą Sąjungai suteikiama galimybė nustatyti, kad trečioji valstybė leidžia vykdyti netausiąją žvejybą, jei ji, be kita ko, nebendradarbiauja valdant bendro intereso išteklius visapusiškai laikantis Jungtinių Tautų jūrų teisės konvencijos (UNCLOS) ir JT susitarimo dėl žuvų išteklių arba kurio nors kito tarptautinio susitarimo, pvz., BBNJ susitarimo, ar tarptautinės teisės normos nuostatų ir jei ji nepriima būtinų žvejybos valdymo priemonių. Šiuo atžvilgiu ši direktyva turėtų būti taikoma kartu su Reglamentu (ES) Nr. 1026/2012, visų pirma kiek tai susiję su tarptautiniu bendradarbiavimu, kuris gali būti vykdomas regioninėse žvejybos valdymo organizacijose arba, jei jos neturi kompetencijos atitinkamų išteklių atžvilgiu, valstybių, suinteresuotų atitinkama žvejyba, ad hoc susitarimais;

	
	__________________

	
	1a 2012 m. spalio 25 d. Europos Parlamento ir Tarybos reglamentas (ES) Nr. 1026/2012 dėl tam tikrų priemonių siekiant išsaugoti žuvų išteklius, susijusių su valstybėmis, kurios leidžia vykdyti netausiąją žvejybą (OL L 316, 2012 11 14, p. 34).



Pakeitimas		10

Pasiūlymas dėl direktyvos
10 konstatuojamoji dalis
	

	Komisijos siūlomas tekstas
	Pakeitimas

	(10)	vadovaujantis BBNJ susitarimo 9 straipsniu, būtina skatinti sąžiningai ir teisingai dalytis nauda, gaunama vykdant veiklą, susijusią su jūrų genetiniais ištekliais nacionalinei jurisdikcijai nepriklausančiuose rajonuose ir skaitmenine sekų informacija apie tokius jūrų genetinius išteklius, siekiant išsaugoti ir tausiai naudoti jūrų biologinę įvairovę nacionalinei jurisdikcijai nepriklausančiuose rajonuose;
	(10)	vadovaujantis BBNJ susitarimo 9 straipsniu ir tikslais, Sąjungai ir valstybėms narėms būtina skatinti sąžiningai ir teisingai dalytis nauda, gaunama vykdant veiklą, susijusią su jūrų genetiniais ištekliais nacionalinei jurisdikcijai nepriklausančiuose rajonuose ir skaitmenine sekų informacija apie tokius jūrų genetinius išteklius, siekiant išsaugoti ir tausiai naudoti jūrų biologinę įvairovę nacionalinei jurisdikcijai nepriklausančiuose rajonuose, be kita ko, teikiant finansinius įnašus, perduodant jūrų technologijas arba stiprinant besivystančių valstybių pajėgumus;



Pakeitimas		11

Pasiūlymas dėl direktyvos
14 konstatuojamoji dalis
	

	Komisijos siūlomas tekstas
	Pakeitimas

	(14)	BBNJ susitarimu leidžiama nacionalinei jurisdikcijai nepriklausančiuose rajonuose nustatyti atskiriems rajonams skirtas valdymo priemones, įskaitant saugomas jūrų teritorijas. Šalių konferencijos pagal BBNJ susitarimą priimtos priemonės turėtų būti įgyvendintos ir prireikus perkeltos į ES teisės aktus. Kol direktyva bus perkelta į nacionalinę teisę, valstybės narės neturėtų kenkti priimtų priemonių veiksmingumui. Būtina nustatyti procedūras, reikalingas valstybių narių ir Komisijos veiksmų koordinavimui užtikrinti prieš pateikiant BBNJ sekretoriatui bet kokį pasiūlymą nustatyti atskiriems rajonams skirtas valdymo priemones arba pasiūlymą dėl neatidėliotinos priemonės;
	(14)	BBNJ susitarimu leidžiama nacionalinei jurisdikcijai nepriklausančiuose rajonuose nustatyti atskiriems rajonams skirtas valdymo priemones, įskaitant saugomas jūrų teritorijas. Šalių konferencijos pagal BBNJ susitarimą priimtos priemonės turėtų būti įgyvendintos ir, kai tinkama, perkeltos į Sąjungos teisės aktus. Kol direktyva bus perkelta į nacionalinę teisę, neturėtų būti kenkiama priimtų priemonių veiksmingumui. Siekiant užtikrinti Sąjungos lygmens koordinavimą, būtina nustatyti valstybių narių ir Komisijos bendradarbiavimo procedūras prieš pateikiant BBNJ sekretoriatui bet kokį pasiūlymą nustatyti atskiriems rajonams skirtas valdymo priemones arba pasiūlymą dėl neatidėliotinos priemonės;



Pakeitimas		12
Pasiūlymas dėl direktyvos
15 konstatuojamoji dalis
	

	Komisijos siūlomas tekstas
	Pakeitimas

	(15)	pagal šią direktyvą Komisija turėtų atlikti preliminarų teisinį vertinimą, susijusį su bet kokiu pasiūlymu nustatyti atskiriems rajonams skirtas valdymo priemones arba bet kokiu pasiūlymu dėl neatidėliotinos priemonės pagal BBNJ susitarimo 19 straipsnį ir 24 straipsnio 3 dalį. Atliekant šį vertinimą turėtų būti įvertinta, ar Sąjunga turi pateikti tokį pasiūlymą BBNJ sekretoriatui;
	(15)	vykdydama nustatytas procedūras, Komisija turėtų atlikti teisinį vertinimą, kuris turėtų apimti pasiūlymo nustatyti atskiriems rajonams skirtas valdymo priemones arba pasiūlymo dėl neatidėliotinos priemonės pagal BBNJ susitarimo 19 straipsnį ir 24 straipsnio 3 dalį poreikio vertinimą, kuris turi būti pateiktas BBNJ sekretoriatui Sąjungos arba Sąjungos ir jos valstybių narių vardu, arba pasiūlymo projektą teikianti valstybė narė arba valstybių narių grupė gali pateikti pasiūlymą Sekretoriatui pagal savo galimybes;



Pakeitimas		13

Pasiūlymas dėl direktyvos
15 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(15a)	siekiant veikti be reikalo nedelsiant ir atsižvelgiant į tai, kad skubią priemonę galima priimti tarp sesijų, jei reikia skubiai reaguoti, kad būtų užkirstas kelias didelei ar nepataisomai žalai jūrų biologinės įvairovės rajonams, kurie nepriklauso nacionalinei jurisdikcijai, arba kad ji būtų sumažinta, valstybės narės turėtų turėti galimybę pasiūlymus dėl neatidėliotinų priemonių Sekretoriatui pateikti tiesiogiai; 



Pakeitimas		14

Pasiūlymas dėl direktyvos
15 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(15b)	ekonominiu ir socialiniu požiūriu atviroji jūra yra labai svarbi Sąjungai ir visai jos jūrų ekonomikai, visų pirma Sąjungos žuvininkystei, apsirūpinimo maistu saugumui, energijos gamybai, mokslui ir tarptautinei prekybai. Šia direktyva, įskaitant nuostatas dėl atskiriems regionams skirtų valdymo priemonių nustatymo, turėtų būti užtikrintas nuoseklus Sąjungos teisės įgyvendinimas ir vienodos sąlygos visoje Sąjungoje, sykiu kuo labiau mažinant valstybėms narėms tenkančią administracinę naštą;



Pakeitimas		15

Pasiūlymas dėl direktyvos
17 konstatuojamoji dalis
	

	Komisijos siūlomas tekstas
	Pakeitimas

	(17)	Sąjunga yra Jungtinių Tautų Europos ekonomikos komisijos konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais, pasirašytos 1998 m. birželio 25 d. Orhuse ir ratifikuotos 2005 m. vasario 17 d., šalis. Sąjunga yra Jungtinių Tautų Europos ekonomikos komisijos konvencijos dėl poveikio aplinkai vertinimo tarpvalstybiniame kontekste, pasirašytos 1991 m. vasario 25 d. Espe ir ratifikuotos 1997 m. birželio 24 d., šalis. Pareigos pagal šias konvencijas ir toliau turėtų būti taikomos srityse, kurioms taikoma ši direktyva. Espo konvencija siekiama stiprinti tarptautinį bendradarbiavimą vertinant poveikį aplinkai, ypač tarpvalstybiniame kontekste. Vienas iš Orhuso konvencijos tikslų – užtikrinti visuomenės dalyvavimo priimant sprendimus aplinkosaugos klausimais teises, kad būtų geriau saugoma teisė gyventi aplinkoje, tinkamoje žmonių sveikatai ir gerovei. Taikant šią direktyvą, visuomenės dalyvavimo priimant sprendimus aplinkosaugos klausimais teisėmis turėtų būti naudojamasi laikantis tų pačių principų, kurie nustatyti Orhuso konvencijoje;
	(17)	Sąjunga yra Jungtinių Tautų Europos ekonomikos komisijos konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais, pasirašytos 1998 m. birželio 25 d. Orhuse ir ratifikuotos 2005 m. vasario 17 d., šalis. Sąjunga yra Jungtinių Tautų Europos ekonomikos komisijos konvencijos dėl poveikio aplinkai vertinimo tarpvalstybiniame kontekste, pasirašytos 1991 m. vasario 25 d. Espe ir ratifikuotos 1997 m. birželio 24 d., šalis. Pareigos pagal šias konvencijas ir toliau turėtų būti taikomos srityse, kurioms taikoma ši direktyva. Espo konvencija siekiama stiprinti tarptautinį bendradarbiavimą vertinant poveikį aplinkai, ypač tarpvalstybiniame kontekste. Orhuso konvencijos tikslais užtikrinama teisė gauti informaciją, visuomenės dalyvavimo priimant sprendimus aplinkosaugos klausimais teisės ir teisė kreiptis į teismą šiais klausimais, kad būtų geriau saugoma teisė gyventi aplinkoje, tinkamoje žmonių sveikatai ir gerovei. Taikant šią direktyvą, teise gauti informaciją, visuomenės dalyvavimo priimant sprendimus aplinkosaugos klausimais teisėmis ir teise kreiptis į teismą šiais klausimais turėtų būti naudojamasi laikantis tų pačių principų, kurie nustatyti Orhuso konvencijoje;



Pakeitimas		16

Pasiūlymas dėl direktyvos
18 konstatuojamoji dalis
	

	Komisijos siūlomas tekstas
	Pakeitimas

	(18)	nors šios direktyvos tikslas – nustatyti teisinę sistemą, kuria būtų reglamentuojama nacionalinei jurisdikcijai nepriklausančiuose rajonuose vykdoma veikla, bet kokiai nacionalinei jurisdikcijai priklausančiuose rajonuose vykdytinai veiklai, kuri gali turėti reikšmingą poveikį jūros aplinkai nacionalinei jurisdikcijai nepriklausančiuose rajonuose, turėtų būti taikomas vertinimas pagal Europos Parlamento ir Tarybos direktyvą 2011/92/ES8, kitus atitinkamus ES teisės aktus, kuriuose yra nuostatų, susijusių su planuojamos veiklos poveikio aplinkai vertinimais9, ir nacionalinės teisės aktus, kuriais į nacionalinę teisę perkeliami ES teisės aktai. Pagal BBNJ susitarimo 28 straipsnio 2 dalį ES tokia veikla, vykdoma nacionalinei jurisdikcijai priklausančiuose rajonuose, turėtų būti vertinama pagal nustatytas ES taisykles. Tokiais atvejais valstybės narės turėtų užtikrinti, kad jos vykdytų pareigas pagal BBNJ susitarimą;
	(18)	nors šios direktyvos tikslas – nustatyti teisinę sistemą, kuria būtų reglamentuojama nacionalinei jurisdikcijai nepriklausančiuose rajonuose vykdoma veikla, bet kokiai nacionalinei jurisdikcijai priklausančiuose rajonuose vykdytinai veiklai, kuri gali sukelti didelę jūros aplinkos taršą arba reikšmingų ir žalingų tos aplinkos pokyčių nacionalinei jurisdikcijai nepriklausančiuose rajonuose, turėtų būti taikomas vertinimas pagal galiojančią Sąjungos teisę, kaip antai Europos Parlamento ir Tarybos direktyvą 2011/92/ES8, kitus atitinkamus Sąjungos teisės aktus, kuriuose yra nuostatų, susijusių su planuojamos veiklos poveikio aplinkai vertinimais9, ir nacionalinės teisės aktus, kuriais į nacionalinę teisę perkeliami Sąjungos teisės aktai. Pagal BBNJ susitarimo 28 straipsnio 2 dalį Sąjungoje tokia veikla, vykdoma nacionalinei jurisdikcijai priklausančiuose rajonuose, turėtų būti vertinama pagal nustatytas Sąjungos taisykles. Tokiais atvejais valstybės narės turėtų užtikrinti, kad jos vykdytų pareigas pagal BBNJ susitarimą;

	__________________
	__________________

	8 OL L 26, 2012 1 28, p. 1–21.
	8 OL L 26, 2012 1 28, p. 1–21.

	9 Pavyzdžiui, 2023 m. spalio 18 d. Europos Parlamento ir Tarybos direktyva (ES) 2023/2413, kuria iš dalies keičiami Direktyva (ES) 2018/2001, Reglamentas (ES) 2018/1999 ir Direktyva 98/70/EB, kiek tai susiję su skatinimu naudoti atsinaujinančiųjų išteklių energiją, ir panaikinama Tarybos direktyva (ES) 2015/652, 2024 m. balandžio 11 d. Europos Parlamento ir Tarybos reglamentas (ES) 2024/1252, kuriuo nustatoma saugaus ir tvaraus ypatingos svarbos žaliavų tiekimo užtikrinimo sistema ir kuriuo iš dalies keičiami reglamentai (ES) Nr. 168/2013, (ES) 2018/858, (ES) 2018/1724 ir (ES) 2019/1020, 2024 m. birželio 13 d. Europos Parlamento ir Tarybos reglamentas (ES) 2024/1735 dėl priemonių sistemos Europos nulinio balanso technologijų gamybos ekosistemai stiprinti sukūrimo, kuriuo iš dalies keičiamas Reglamentas (ES) 2018/1724.
	9 Pavyzdžiui, 2023 m. spalio 18 d. Europos Parlamento ir Tarybos direktyva (ES) 2023/2413, kuria iš dalies keičiami Direktyva (ES) 2018/2001, Reglamentas (ES) 2018/1999 ir Direktyva 98/70/EB, kiek tai susiję su skatinimu naudoti atsinaujinančiųjų išteklių energiją, ir panaikinama Tarybos direktyva (ES) 2015/652, 2024 m. balandžio 11 d. Europos Parlamento ir Tarybos reglamentas (ES) 2024/1252, kuriuo nustatoma saugaus ir tvaraus ypatingos svarbos žaliavų tiekimo užtikrinimo sistema ir kuriuo iš dalies keičiami reglamentai (ES) Nr. 168/2013, (ES) 2018/858, (ES) 2018/1724 ir (ES) 2019/1020, 2024 m. birželio 13 d. Europos Parlamento ir Tarybos reglamentas (ES) 2024/1735 dėl priemonių sistemos Europos nulinio balanso technologijų gamybos ekosistemai stiprinti sukūrimo, kuriuo iš dalies keičiamas Reglamentas (ES) 2018/1724.



Pakeitimas		17

Pasiūlymas dėl direktyvos
19 konstatuojamoji dalis
	

	Komisijos siūlomas tekstas
	Pakeitimas

	(19)	kadangi kitos taikytinos teisinės priemonės ar sistemos arba pasaulinės, regioninės, subregioninės ar sektorinės įstaigos sudaro sistemą, pagal kurią vertinamas nacionalinei jurisdikcijai priklausančios arba kontroliuojamos planuojamos veiklos, vykdomos nacionalinei jurisdikcijai nepriklausančiuose rajonuose, poveikis, neturėtų būti reikalaujama, kad valstybės narės atliktų tikrinimą arba poveikio aplinkai vertinimą pagal šią direktyvą BBNJ susitarimo 29 straipsnio 4 dalyje nustatytomis sąlygomis. Tokiais atvejais atitinkama valstybė narė turėtų užtikrinti, kad poveikio aplinkai vertinimo ataskaita būtų paskelbta per BBNJ keitimosi informacija centrą;
	(19)	kai kitos taikytinos teisinės priemonės ar teisinės sistemos arba pasaulinės, regioninės, subregioninės ar sektorinės įstaigos sudaro sistemą, pagal kurią vertinamas nacionalinei jurisdikcijai priklausančios arba kontroliuojamos planuojamos veiklos, vykdomos nacionalinei jurisdikcijai nepriklausančiuose rajonuose, poveikis, neturėtų būti reikalaujama, kad valstybės narės atliktų tikrinimą arba poveikio aplinkai vertinimą pagal šią direktyvą, jei valstybės narės, kurių jurisdikcijai priklauso planuojama veikla arba kurios ją kontroliuoja, nustato, kad tenkinamos BBNJ susitarimo 29 straipsnio 4 dalyje nustatytos sąlygos. Tokiais atvejais atitinkama valstybė narė turėtų užtikrinti, kad poveikio aplinkai vertinimo ataskaita būtų paskelbta per BBNJ keitimosi informacija centrą;



Pakeitimas		18

Pasiūlymas dėl direktyvos
19 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(19a)	ši direktyva netaikoma karo laivams, kariniams orlaiviams ar karinio laivyno pagalbiniams laivams. Tačiau valstybės narės, imdamosi reikiamų priemonių, kuriomis nebūtų ribojamas tokių laivų ar orlaivių eksploatavimas ir nemažinami jų eksploataciniai pajėgumai, turėtų užtikrinti, kad tokie laivai arba orlaiviai, kiek įmanoma ir tikslinga, vykdytų šios direktyvos reikalavimus atitinkančią veiklą;



Pakeitimas		19

Pasiūlymas dėl direktyvos
20 konstatuojamoji dalis
	

	Komisijos siūlomas tekstas
	Pakeitimas

	(20)	visi valstybių narių nacionalinių, regioninių ar vietos valdžios institucijų parengti ar priimti planai ar programos, kurie gali turėti reikšmingą poveikį jūros aplinkai nacionalinei jurisdikcijai nepriklausančiuose rajonuose, turėtų būti vertinami pagal Europos Parlamento ir Tarybos direktyvą 2001/42/EB10 ir nacionalinės teisės aktus, kuriais ta direktyva perkeliama į nacionalinę teisę;
	(20)	visi valstybių narių nacionalinių, regioninių ar vietos valdžios institucijų parengti ar priimti planai ar programos, kurie gali sukelti didelę jūros aplinkos taršą arba reikšmingų ir žalingų tos aplinkos pokyčių nacionalinei jurisdikcijai nepriklausančiuose rajonuose, turėtų būti vertinami pagal Europos Parlamento ir Tarybos direktyvą 2001/42/EB10 ir nacionalinės teisės aktus, kuriais ta direktyva perkeliama į nacionalinę teisę;

	__________________
	__________________

	10 OL L 197, 2001 7 21, p. 30–37.
	10 OL L 197, 2001 7 21, p. 30–37.



Pakeitimas		20

Pasiūlymas dėl direktyvos
20 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(20a)	Direktyvoje 2001/42/EB nustatyti poveikio aplinkai vertinimo standartai ir procedūrinės garantijos, kurie atitinka BBNJ susitarimo įsipareigojimus ir jų nepažeidžia. Direktyvos 2001/42/EB1a taikymas valstybių narių jurisdikcijai priklausančiuose arba kontroliuojamuose rajonuose tiesiogiai prisideda prie BBNJ susitarimo 39 straipsnyje nustatytų strateginių poveikio aplinkai vertinimo reikalavimų vykdymo;

	
	__________________

	
	1a 2001 m. birželio 27 d. Europos Parlamento ir Tarybos direktyva 2001/42/EB dėl tam tikrų planų ir programų pasekmių aplinkai vertinimo (OL L 197, 2001 7 21, p. 30).



Pakeitimas		21

Pasiūlymas dėl direktyvos
21 konstatuojamoji dalis
	

	Komisijos siūlomas tekstas
	Pakeitimas

	(21)	nustatydamos planuojamos veiklos reikšmingo poveikio tikimybę, valstybės narės turėtų atsižvelgti į galimą pastebimą arba svarbų poveikį. Priimdamos šį sprendimą, jos taip pat turėtų atsižvelgti į Direktyvoje 2011/92/ES nustatytus kriterijus;
	(21)	nustatydamos planuojamos veiklos sukelsimos reikšmingos taršos arba žalingų permainų jūros aplinkai tikimybę, valstybės narės turėtų atsižvelgti į galimą pastebimą arba svarbų poveikį. Priimdamos šį sprendimą, jos taip pat turėtų atsižvelgti į Direktyvoje 2011/92/ES nustatytus kriterijus;



Pakeitimas		22

Pasiūlymas dėl direktyvos
1 straipsnio 1 a pastraipa (nauja)
	

	Komisijos siūlomas tekstas
	Pakeitimas

	
	direktyvoje nustatytos taisyklės, taikomos jūrų genetiniams ištekliams ir skaitmeninei sekų informacijai, planuojamos veiklos, kuri priklauso valstybių narių jurisdikcijai arba yra jų kontroliuojama, poveikio aplinkai vertinimams, taip pat teritorijos valdymo priemonių ir neatidėliotinų priemonių nustatymas ir įgyvendinimas nacionalinei jurisdikcijai nepriklausančiuose rajonuose;



Pakeitimas		23

Pasiūlymas dėl direktyvos
2 straipsnio 1 pastraipos i punktas
	

	Komisijos siūlomas tekstas
	Pakeitimas

	i)	planuojama veikla – veikla, susijusi su statybos darbų vykdymu, įrenginiais, sistemų diegimu ar kitais intervenciniais veiksmais jūros aplinkoje, įskaitant gamtos išteklių naudojimo tikslu vykdomą reguliarią veiklą;
	i)	planuojama veikla – veikla jūros aplinkoje, be kita ko, susijusi su statybos darbų vykdymu, įrenginiais, sistemų diegimu ar kitais intervenciniais veiksmais, įskaitant gamtos išteklių naudojimo tikslu vykdomą reguliarią veiklą;



Pakeitimas		24

Pasiūlymas dėl direktyvos
2 straipsnio 1 pastraipos j punktas
	

	Komisijos siūlomas tekstas
	Pakeitimas

	j)	jurisdikcijai priklausanti arba kontroliuojama veikla – viešųjų ir privačiųjų subjektų vykdoma veikla, kurios atžvilgiu valstybė narė pagal tarptautinę teisę gali naudotis savo kompetencija ar įgaliojimais;
	j)	jurisdikcijai priklausanti arba kontroliuojama veikla – juridinių asmenų (viešųjų ir privačiųjų subjektų) ir fizinių asmenų vykdoma veikla, kurios atžvilgiu valstybė narė pagal tarptautinę teisę gali naudotis savo kompetencija ar įgaliojimais;



Pakeitimas		25

[bookmark: _Hlk211958304]Pasiūlymas dėl direktyvos
2 straipsnio 1 pastraipos n punktas
	

	Komisijos siūlomas tekstas
	Pakeitimas

	n)	visuomenė – suinteresuotoji visuomenė, taip pat čiabuvių tautos ir vietos bendruomenės, turinčios atitinkamų tradicinių žinių, atitinkamos pasaulinės, regioninės, subregioninės ir sektorinės įstaigos bei mokslo bendruomenė;
	(Tekstas lietuvių kalba nekeičiamas.)	 


(Čiabuvių tautos rašomos didžiosiomis raidėmis visame tekste visomis kalbomis.)

Pakeitimas		26

Pasiūlymas dėl direktyvos
2 straipsnio 1 pastraipos s punktas
	

	Komisijos siūlomas tekstas
	Pakeitimas

	s)	nedidelis arba laikinas poveikis – poveikis, neturintis didelių žalingų padarinių jūros aplinkai.
	s)	nedidelis arba laikinas poveikis – poveikis, nesukeliantis didelės jūros aplinkos taršos ar didelių ir žalingų tos aplinkos pokyčių.



Pakeitimas		27

Pasiūlymas dėl direktyvos
3 straipsnio 1 dalis
	

	Komisijos siūlomas tekstas
	Pakeitimas

	1.	Ši direktyva taikoma valstybių narių jurisdikcijai priklausančiai ar jų kontroliuojamai planuojamai veiklai, vykdomai nacionalinei jurisdikcijai nepriklausančiuose rajonuose.
	Išbraukta.



Pakeitimas		28
Pasiūlymas dėl direktyvos
4 straipsnio 2 dalies a punktas
	

	Komisijos siūlomas tekstas
	Pakeitimas

	a)	žvejybai, reglamentuojamai pagal taikomą tarptautinę teisę, ir su žvejyba susijusiai veiklai, taip pat
	a)	žvejybai, reglamentuojamai pagal taikomą tarptautinę ir Sąjungos teisę, pavyzdžiui, bendrą žuvininkystės politiką, ir su žvejyba susijusiai veiklai, taip pat 



Pakeitimas		29

Pasiūlymas dėl direktyvos
6 straipsnio 6 dalis
	

	Komisijos siūlomas tekstas
	Pakeitimas

	6.	Valstybės narės užtikrina, kad jų jurisdikcijai priklausančios saugyklos, kiek įmanoma, ir duomenų bazės kas dvejus metus parengtų suvestinę prieigos prie jūrų genetinių išteklių ir skaitmeninės sekų informacijos, susijusios su jų suteiktu standartizuotu BBNJ partijos identifikatoriumi, ataskaitą ir ją pateiktų pagal BBNJ susitarimo 15 straipsnį sudarytam galimybės naudotis ištekliais ir naudos pasidalijimo komitetui.
	6.	Valstybės narės užtikrina, kad jų jurisdikcijai priklausančios saugyklos, kiek įmanoma, ir duomenų bazės kas dvejus metus parengtų suvestinę prieigos prie jūrų genetinių išteklių ir skaitmeninės sekų informacijos, susijusios su jų suteiktu standartizuotu BBNJ partijos identifikatoriumi, ataskaitą ir ją pateiktų pagal BBNJ susitarimo 15 straipsnį sudarytam galimybės naudotis ištekliais ir naudos pasidalijimo komitetui. Kai tinkama, jos naudoja esamas Sąjungos duomenų rinkimo ir ataskaitų teikimo sistemas, skirtas BBNJ pranešimams ir perdavimams.



Pakeitimas		30

Pasiūlymas dėl direktyvos
8 straipsnio 1 dalis
	

	Komisijos siūlomas tekstas
	Pakeitimas

	1.	Valstybės narės užtikrina, kad prieš kompetentingai (-oms) institucijai (-oms) pagal šią direktyvą priimant sprendimą leisti nacionalinei jurisdikcijai nepriklausančiuose rajonuose vykdyti valstybių narių jurisdikcijai priklausančią arba jų kontroliuojamą planuojamą veiklą (duodant sutikimą dėl plėtros) privalėtų būti atliekamas poveikio, kurį ta veikla gali daryti jūros aplinkai, vertinimas.
	1.	Valstybės narės užtikrina, kad prieš kompetentingai (-oms) institucijai (-oms) pagal šią direktyvą priimant sprendimą leisti nacionalinei jurisdikcijai nepriklausančiuose rajonuose vykdyti valstybių narių jurisdikcijai priklausančią arba jų kontroliuojamą planuojamą veiklą (duodant sutikimą dėl plėtros) privalėtų būti atliekamas poveikio, kurį ta veikla gali daryti jūros aplinkai, vertinimas. Valstybės narės prašymu Komisija tuo tikslu suteikia techninę pagalbą.



Pakeitimas		31

Pasiūlymas dėl direktyvos
8 straipsnio 6 dalis
	

	Komisijos siūlomas tekstas
	Pakeitimas

	6.	Šis skyrius netaikomas valstybių narių jurisdikcijai priklausančiai ar jų kontroliuojamai planuojamai veiklai, vykdomai nacionalinei jurisdikcijai nepriklausančiuose rajonuose, kuri buvo patikrinta arba kurios poveikis aplinkai buvo įvertintas pagal kitų atitinkamų tarptautinių teisinių priemonių ar sistemų reikalavimus arba atitinkamų pasaulinių, regioninių, subregioninių ar sektorinių įstaigų. Valstybės narės užtikrina, kad tai atvejais, kai veiklos poveikis aplinkai įvertinamas pagal kitų atitinkamų tarptautinių teisinių priemonių ar sistemų reikalavimus arba atitinkamų pasaulinių, regioninių, subregioninių ar sektorinių įstaigų, būtų tenkinamos BBNJ susitarimo 29 straipsnio 4 dalyje nustatytos sąlygos. Tokiais atvejais atitinkama valstybė narė užtikrina, kad per BBNJ keitimosi informacija centrą būtų paskelbta poveikio aplinkai vertinimo ataskaita ir kad veikla būtų stebima.
	6.	Šis skyrius netaikomas valstybių narių jurisdikcijai priklausančiai ar jų kontroliuojamai planuojamai veiklai, vykdomai nacionalinei jurisdikcijai nepriklausančiuose rajonuose, kuri buvo patikrinta arba kurios poveikis aplinkai buvo įvertintas pagal kitų atitinkamų tarptautinių teisinių priemonių ar sistemų reikalavimus arba atitinkamų pasaulinių, regioninių, subregioninių ar sektorinių įstaigų. Kai tokios veiklos poveikis aplinkai įvertinamas pagal kitų tarptautinių teisinių priemonių ar sistemų reikalavimus, Sąjungos teisę arba atitinkamų pasaulinių, regioninių, subregioninių ar sektorinių įstaigų, susijusios valstybės narės užtikrina, kad:

	
	a)	būtų tenkinamos BBNJ susitarimo 29 straipsnio 4 dalyje nustatytos sąlygos;

	
	b)	poveikio aplinkai vertinimo ataskaita būtų paskelbta per BBNJ tarpuskaitos centrą; ir

	
	c)	veikla, kurios poveikio aplinkai vertinimas buvo atliktas, būtų stebima. 



Pakeitimas		32

Pasiūlymas dėl direktyvos
8 straipsnio 7 dalis
	

	Komisijos siūlomas tekstas
	Pakeitimas

	7.	Valstybių narių jurisdikcijai priklausančiai ar jų kontroliuojamai planuojamai veiklai, kuri vykdoma nacionalinės jurisdikcijos rajonuose ir gali daryti reikšmingą poveikį jūrų aplinkai nacionalinei jurisdikcijai nepriklausančiuose rajonuose, valstybės narės taiko Direktyvą 2011/92/ES ir kitus atitinkamus ES teisės aktus, kuriuose yra nuostatų, susijusių su planuojamos veiklos poveikio aplinkai vertinimais. Procesų, vykdomų pagal Direktyvą 2011/92/ES ir kitus atitinkamus ES teisės aktus, kuriuose yra nuostatų, susijusių su planuojamos veiklos poveikio aplinkai vertinimais, metu valstybės narės laiku per BBNJ keitimosi informacija centrą teikia reikiamą informaciją ir užtikrina, kad veikla būtų stebima tos direktyvos ir nacionalinės teisės aktų reikalavimus atitinkančiu būdu.
	7.	Valstybių narių jurisdikcijai priklausančiai ar jų kontroliuojamai planuojamai veiklai, kuri vykdoma nacionalinės jurisdikcijos rajonuose ir gali sukelti didelę taršą arba reikšmingų ir žalingų jūrų aplinkos pokyčių nacionalinei jurisdikcijai nepriklausančiuose rajonuose, valstybės narės taiko Direktyvą 2011/92/ES ir kitus atitinkamus ES teisės aktus, kuriuose yra nuostatų, susijusių su planuojamos veiklos poveikio aplinkai vertinimais. Procesų, vykdomų pagal Direktyvą 2011/92/ES ir kitus atitinkamus ES teisės aktus, kuriuose yra nuostatų, susijusių su planuojamos veiklos poveikio aplinkai vertinimais, metu valstybės narės laiku per BBNJ keitimosi informacija centrą teikia reikiamą informaciją, įskaitant aktualias stebėsenos ataskaitas, ir užtikrina, kad veikla būtų stebima tos direktyvos ir nacionalinės teisės aktų reikalavimus atitinkančiu būdu.



Pakeitimas		33

Pasiūlymas dėl direktyvos
9 straipsnio 1 dalis
	

	Komisijos siūlomas tekstas
	Pakeitimas

	1.	Jei planuojamos veiklos poveikis jūros aplinkai nacionalinei jurisdikcijai nepriklausančiuose rajonuose nėra mažas ar laikinas arba jis yra nežinomas ar menkai suprastas, valstybė narė, kurios jurisdikcijai priklauso veikla arba kuri tą veiklą kontroliuoja, atlieka tikrinimą, kad nustatytų, ar veikla gali sukelti reikšmingą jūros aplinkos taršą arba didelių ir žalingų tos aplinkos pokyčių ir todėl turėtų būti atliktas jos vertinimas.
	1.	Jei planuojamos veiklos poveikis jūros aplinkai nacionalinei jurisdikcijai nepriklausančiuose rajonuose nėra mažas ar laikinas arba jis yra nežinomas ar menkai suprastas, valstybė narė, kurios jurisdikcijai priklauso veikla arba kuri tą veiklą kontroliuoja, atlieka tikrinimą, kad nustatytų, ar veikla gali sukelti reikšmingą jūros aplinkos taršą arba didelių ir žalingų tos aplinkos pokyčių, vadovaudamasi atsargumo principu, jei esama mokslinio netikrumo, ir todėl turėtų būti atliktas jos vertinimas, nebent būtų tenkinamos 8 straipsnio 6 dalyje nurodytos sąlygos.



Pakeitimas		34

Pasiūlymas dėl direktyvos
10 straipsnio 4 dalies j a punktas (naujas)
	

	Komisijos siūlomas tekstas
	Pakeitimas

	
	ja)	kai aktualu, bet kokio susijusio planuojamos veiklos poveikio, pavyzdžiui, ekonominio, socialinio, kultūrinio poveikio ir poveikio žmonių sveikatai, įskaitant poveikį apsirūpinimo maistu saugumui, užimtumui ir regionų ekonomikai, aprašymas pagal BBNJ susitarimo 31 ir 35 straipsnius.



Pakeitimas		35

Pasiūlymas dėl direktyvos
10 straipsnio 5 dalis
	

	Komisijos siūlomas tekstas
	Pakeitimas

	5.	Siekdamos užtikrinti, kad poveikio aplinkai vertinimo ataskaitos būtų išsamios ir kokybiškos, valstybės narės užtikrina, kad ataskaitas parengtų kompetentingi ekspertai ir kad kompetentingos institucijos turėtų pakankamai ekspertinių žinių arba prireikus galėtų tokiomis žiniomis naudotis šioms ataskaitoms išnagrinėti.
	5.	Siekdamos užtikrinti poveikio aplinkai vertinimo ataskaitų išsamumą ir kokybę valstybės narės užtikrina, kad ataskaitas rengtų kompetentingi ir nepriklausomi ekspertai, ir reikalauja, kad tie ekspertai atskleistų visus interesų konfliktus, kurių gali kilti jiems atliekant savo pareigas. Valstybės narės užtikrina, kad kompetentingos institucijos toms ataskaitoms nagrinėti turėtų pakankamai ekspertinių žinių arba galėtų tokiomis žiniomis naudotis. 



Pakeitimas		36

Pasiūlymas dėl direktyvos
12 straipsnio 1 dalis
	

	Komisijos siūlomas tekstas
	Pakeitimas

	1.	Valstybės narės užtikrina, kad kompetentinga (-os) institucija (-os) priimtų sprendimą leisti vykdyti planuojamą veiklą, jei atsižvelgdamos į poveikio švelninimo ar valdymo priemones nustatė, kad buvo dedamos visos pagrįstos pastangos užtikrinti, kad planuojamą veiklą būtų galima vykdyti su didelio neigiamo poveikio jūros aplinkai prevencija suderinamu būdu.
	1.	Valstybės narės užtikrina, kad kompetentinga (-os) institucija (-os) priimtų sprendimą leisti vykdyti planuojamą veiklą, jei atsižvelgdama (-os) į poveikio švelninimo ar valdymo priemones nustatė, kad buvo dedamos visos pagrįstos pastangos užtikrinti, kad planuojamą veiklą būtų galima vykdyti su didelės jūros aplinkos taršos arba didelių ir žalingų tos aplinkos pokyčių prevencija suderinamu būdu.



Pakeitimas		37
Pasiūlymas dėl direktyvos
12 straipsnio 2 dalies a punktas
	

	Komisijos siūlomas tekstas
	Pakeitimas

	a)	kompetentingos institucijos išvada dėl tikėtino reikšmingo planuojamos veiklos poveikio jūros aplinkai ir pagrindinės leidimo suteikimo priežastys;
	a)	kompetentingos institucijos išvada dėl tikėtinos planuojamos veiklos sukeltos didelės jūros aplinkos taršos arba reikšmingų ir žalingų pokyčių jūros aplinkai ir pagrindinės leidimo suteikimo priežastys;



Pakeitimas		38

Pasiūlymas dėl direktyvos
12 straipsnio 4 dalis
	

	Komisijos siūlomas tekstas
	Pakeitimas

	4.	Kai priimamas sprendimas leisti vykdyti planuojamą veiklą arba neleisti jos vykdyti, valstybės narės nedelsdamos užtikrina, kad jis būtų paskelbtas visuomenei, be kita ko, per BBNJ keitimosi informacija centrą ir BBNJ sekretoriatą. Tuo tikslu valstybės narės sudaro sąlygas susipažinti su pastabomis ir nuomonėmis, gautomis per 11 straipsnyje nurodytas konsultacijas, ir paaiškina, kaip į šias pastabas ir nuomones atsižvelgta ar kaip jos kitaip panaudotos.
	4.	Kai priimamas sprendimas leisti vykdyti planuojamą veiklą arba neleisti jos vykdyti, valstybės narės nedelsdamos užtikrina, kad jis būtų paskelbtas visuomenei, be kita ko, per BBNJ keitimosi informacija centrą ir BBNJ sekretoriatą. Tuo tikslu valstybės narės sudaro sąlygas visuomenei susipažinti su visomis planuojamos veiklos patvirtinimo sąlygomis, įskaitant su poveikio švelninimo ir kompensacinėmis priemonėmis ir tolesniais reikalavimais susijusias sąlygas, taip pat pastabomis ir nuomonėmis, gautomis per 11 straipsnyje nurodytas konsultacijas, ir paaiškina, kaip į šias pastabas ir nuomones atsižvelgta ar kaip jos kitaip panaudotos.



Pakeitimas		39

Pasiūlymas dėl direktyvos
13 straipsnio 2 dalies 1 pastraipos įžanginė dalis
	

	Komisijos siūlomas tekstas
	Pakeitimas

	Jei valstybė narė, kurios jurisdikcijai priklauso leidžiama vykdyti veikla arba kuri ją kontroliuoja, nustato didelių ir žalingų jūros aplinkos pokyčių, kurių pobūdis ar sunkumas nebuvo numatyti poveikio aplinkai vertinime arba kurie atsirado dėl kurios nors iš 12 straipsnio 2 dalies b punkte nurodytų sąlygų pažeidimo, arba jei BBNJ susitarimo šalis arba BBNJ mokslo ir technikos įstaiga pareiškia susirūpinimą ar pateikia rekomendacijų, atitinkama valstybė narė peržiūri savo sprendimą. Šiuo tikslu ji:
	Jei valstybė narė, kurios jurisdikcijai priklauso leidžiama vykdyti veikla arba kuri ją kontroliuoja, nustato didelę taršą arba didelių ir žalingų jūros aplinkos pokyčių, kurių pobūdis ar sunkumas nebuvo numatyti poveikio aplinkai vertinime arba kurie atsirado dėl kurios nors iš 12 straipsnio 2 dalies b punkte nurodytų sąlygų pažeidimo, arba jei BBNJ susitarimo šalis arba BBNJ mokslo ir technikos įstaiga pareiškia susirūpinimą ar pateikia rekomendacijų, atitinkama valstybė narė peržiūri savo sprendimą. Šiuo tikslu ji:



Pakeitimas		40

Pasiūlymas dėl direktyvos
14 straipsnio 1 pastraipa
	

	Komisijos siūlomas tekstas
	Pakeitimas

	Valstybės narės užtikrina, kad pagal atitinkamą nacionalinę teisinę sistemą suinteresuotos visuomenės nariai turėtų teisę kreiptis į teismą arba kitą pagal įstatymą įsteigtą nepriklausomą ir nešališką įstaigą, kad užginčytų sprendimų arba veikimo ar neveikimo pagal 8–13 straipsnius materialinį ar procesinį teisėtumą.
	1.	Siekdamos tikslo prisidėti prie Orhuso konvencijos įgyvendinimo, valstybės narės užtikrina, kad pagal atitinkamą nacionalinę teisinę sistemą suinteresuotos visuomenės nariai turėtų teisę kreiptis į teismą arba kitą pagal įstatymą įsteigtą nepriklausomą ir nešališką įstaigą, kad užginčytų sprendimų arba veikimo ar neveikimo pagal 8–13 ir 16–19 straipsnius materialinį ar procesinį teisėtumą, jei yra tenkinama bent viena iš nurodytų sąlygų:

	
	a)	jie turi pakankamą interesą;

	
	b)	jie tvirtina, kad įvykdytas teisės pažeidimas, jei pagal valstybės narės administracinio proceso teisę toks pažeidimas yra būtina išankstinė sąlyga.



Pakeitimas		41

Pasiūlymas dėl direktyvos
14 straipsnio 1 a dalis (nauja)
	

	Komisijos siūlomas tekstas
	Pakeitimas

	
	1a.	Valstybės narės, atsižvelgdamos į tikslą suteikti atitinkamai visuomenei plačias galimybes naudotis teise kreiptis į teismą, nustato, kas yra pakankamas interesas ir teisių pažeidimas. Šiuo tikslu taikant 1 dalies a punktą, bet kurios aplinkos apsaugos srityje veikiančios nevyriausybinės organizacijos, atitinkančios nacionalinės teisės aktuose nustatytus reikalavimus, interesas laikomas pakankamu. Taikant 1 dalies b punktą taip pat laikoma, kad tokios organizacijos turi teises, kurios gali būti pažeistos.



Pakeitimas		42

Pasiūlymas dėl direktyvos
14 straipsnio 1 b dalis (nauja)
	

	Komisijos siūlomas tekstas
	Pakeitimas

	
	1b.	Teisė užginčyti kreipiantis į teismą nepriklauso nuo vaidmens, kurį suinteresuotas visuomenės narys atliko dalyvaudamas sprendimų pagal šią direktyvą priėmimo procedūrose.



Pakeitimas		43

Pasiūlymas dėl direktyvos
14 straipsnio 1 c dalis (nauja)
	

	Komisijos siūlomas tekstas
	Pakeitimas

	
	1c.	Valstybės narės nustato, kokiame etape gali būti užginčijami 1 dalyje minėti sprendimai, veiksmai ar neveikimas.



Pakeitimas		44

Pasiūlymas dėl direktyvos
14 straipsnio 1 d dalis (nauja)
	

	Komisijos siūlomas tekstas
	Pakeitimas

	
	1d.	Peržiūros procedūra turi būti sąžininga, teisinga, savalaikė ir ne pernelyg brangi ir joje turi būti numatyti tinkami ir veiksmingi teisių gynimo mechanizmai, atitinkamai įskaitant pareigą nepažeisti ieškovo teisių ar sustabdyti veiksmus.



Pakeitimas		45

Pasiūlymas dėl direktyvos
14 straipsnio 1 e dalis (nauja)
	

	Komisijos siūlomas tekstas
	Pakeitimas

	
	1e.	Valstybės narės užtikrina, kad visuomenei būtų prieinama praktinė informacija apie galimybę pasinaudoti šiame straipsnyje numatytomis administracinės ir teisminės peržiūros procedūromis.



Pakeitimas		46

Pasiūlymas dėl direktyvos
15 straipsnio 1 pastraipa
	

	Komisijos siūlomas tekstas
	Pakeitimas

	Valstybės narės gali individualiai arba bendradarbiaudamos tarpusavyje ar su kitomis BBNJ susitarimo šalimis atlikti planų ir programų, susijusių su jų jurisdikcijai priklausančia ar jų kontroliuojama planuojama veikla, kurą numatoma vykdyti nacionalinei jurisdikcijai nepriklausančiuose rajonuose, strateginius poveikio aplinkai vertinimus, siekiant įvertinti galimą tokių planų ar programų poveikį jūros aplinkai. Tai atvejais, dėl kurių įpareigojimas atlikti strateginį poveikio aplinkai vertinimą numatytas Direktyvoje 2001/42/EB, valstybės narės tokius vertinimus atlieka laikydamosi tos direktyvos nuostatų.
	Tais atvejais, dėl kurių įpareigojimas atlikti strateginį poveikio aplinkai vertinimą numatytas Direktyvoje 2001/42/EB, valstybės narės tokius vertinimus atlieka laikydamosi tos direktyvos nuostatų. 

	
	Valstybės narės gali individualiai arba bendradarbiaudamos tarpusavyje ar su kitomis BBNJ susitarimo šalimis atlikti planų ir programų, susijusių su jų jurisdikcijai priklausančia ar jų kontroliuojama planuojama veikla, kurią numatoma vykdyti nacionalinei jurisdikcijai nepriklausančiuose rajonuose, strateginius poveikio aplinkai vertinimus, siekiant įvertinti galimą tokių planų ar programų poveikį jūros aplinkai.



Pakeitimas		47

Pasiūlymas dėl direktyvos
16 straipsnio 1 dalis
	

	Komisijos siūlomas tekstas
	Pakeitimas

	1.	Valstybės narės, nepriklausomai nuo to, ar jos veikia atskirai, ar kartu, prieš pateikdamos BBNJ sekretoriatui pasiūlymo pagal BBNJ susitarimo 19 straipsnį arba neatidėliotinos priemonės pagal to susitarimo 24 straipsnio 3 dalį projektą, nusiunčia jį Komisijai. Gavusi pasiūlymo projektą Komisija apie tai informuoja visas valstybes nares ir projektą nusiunčia ir joms. Jei kitos valstybės narės turi pastabų, jos jas pateikia Komisijai per 30 dienų nuo pasiūlymo projekto gavimo dienos arba anksčiau, jei tai pateisinama dėl priemonės neatidėliotino pobūdžio. Komisija gautas pastabas nusiunčia kitoms valstybėms narėms.
	1.	Valstybės narės, nepriklausomai nuo to, ar jos veikia atskirai, ar kartu, prieš pateikdamos BBNJ sekretoriatui pasiūlymo pagal BBNJ susitarimo 19 straipsnį arba neatidėliotinos priemonės pagal to susitarimo 24 straipsnio 3 dalį projektą, nusiunčia jį Komisijai. Gavusi pasiūlymo projektą Komisija nedelsdama apie tai informuoja visas valstybes nares ir projektą nusiunčia ir joms. Valstybės narės per 30 dienų nuo pasiūlymo projekto gavimo dienos arba anksčiau, jei tai pateisinama dėl priemonės neatidėliotino pobūdžio, dėl to pasiūlymo projekto arba neatidėliotinų priemonių gali nusiųsti pastabų. Komisija gautas pastabas nusiunčia kitoms valstybėms narėms.



Pakeitimas		48

Pasiūlymas dėl direktyvos
16 straipsnio 2 dalis
	

	Komisijos siūlomas tekstas
	Pakeitimas

	2.	Prieš valstybėms narėms pateikiant bet kokį pasiūlymą ar projektą BBNJ sekretoriatui, Komisija pristato preliminarų pasiūlymo projekto arba neatidėliotinų priemonių projekto, gauto pagal 1 dalį, vertinimą. Preliminaraus vertinimo tikslas – padėti nustatyti, ar pasiūlymas arba neatidėliotina priemonė turėtų būti pateikti Sąjungos arba Sąjungos ir jos valstybių narių vardu, ar ne.
	Išbraukta.



Pakeitimas		49

Pasiūlymas dėl direktyvos
16 straipsnio 3 dalis
	

	Komisijos siūlomas tekstas
	Pakeitimas

	3.	Komisija pateikia preliminarų vertinimą dėl to, ar pagal 1 dalį gautą pasiūlymo arba neatidėliotinos priemonės projektą ji Sąjungos vardu turėtų pateikti BBNJ sekretoriatui. Kol laukiama tokio preliminaraus vertinimo arba jei preliminariame vertinime padaroma išvada, kad projektas turėtų būti pateiktas Sąjungos vardu, valstybės narės 1 dalyje nurodyto pasiūlymo arba neatidėliotinos priemonės BBNJ sekretoriatui neteikia.
	3.	Komisija išnagrinėja pasiūlymo arba neatidėliotinos priemonės projektą ir pagal 1 dalį gautas pastabas ir per 30 dienų nuo termino, per kurį valstybės narės turi pateikti pastabų, pateikia teisinį vertinimą, ar Komisija turėtų to pasiūlymo arba neatidėliotinos priemonės projektą Sąjungos vardu pateikti BBNJ sekretoriatui. Su teisiniu vertinimu gali susipažinti visos valstybės narės.



Pakeitimas		50

Pasiūlymas dėl direktyvos
16 straipsnio 3 a dalis (nauja)
	

	Komisijos siūlomas tekstas
	Pakeitimas

	
	3a.	Jei Komisija savo teisiniame vertinime padaro išvadą, kad pasiūlymo arba neatidėliotinos priemonės projektas turėtų būti pateiktas Sąjungos arba Sąjungos ir jos valstybių narių vardu, Komisija pateikia jį BBNJ sekretoriatui, kai aktualu, kartu su valstybėmis narėmis.



Pakeitimas		51
Pasiūlymas dėl direktyvos
16 straipsnio 3 b dalis (nauja)
	

	Komisijos siūlomas tekstas
	Pakeitimas

	
	3b.	Jei Komisija savo teisiniame vertinime padaro išvadą, kad pasiūlymo projektas arba neatidėliotinos priemonės projektas neturi būti pateiktas Sąjungos vardu, projektą pateikusi valstybė narė arba valstybių narių grupė gali jį pateikti BBNJ sekretoriatui savo vardu. 



Pakeitimas		52

Pasiūlymas dėl direktyvos
16 straipsnio 3 c dalis (nauja)
	

	Komisijos siūlomas tekstas
	Pakeitimas

	
	3c.	Nedarant poveikio šio straipsnio 1–3b dalims, valstybė narė arba valstybių narių grupė pasiūlymą dėl neatidėliotinos priemonės pagal BBNJ susitarimo 24 straipsnio 3 dalį gali pateikti tiesiogiai BBNJ sekretoriatui. Atitinkama valstybė narė arba valstybių narių grupė informuoja Komisiją ir kitas valstybes nares ir pateiktą pasiūlymą nedelsdama perduoda joms susipažinti.



Pakeitimas		53

Pasiūlymas dėl direktyvos
16 straipsnio 3 d dalis (nauja)
	

	Komisijos siūlomas tekstas
	Pakeitimas

	
	3d.	Valstybės narės ir Komisija stengiasi glaudžiai bendradarbiauti ir reguliariai, gera valia konsultuotis tarpusavyje rengdamos, vertindamos ir prieš pateikdamos BBNJ sekretoriatui pasiūlymus dėl teritorijos valdymo priemonių ir neatidėliotinų priemonių.



Pakeitimas		54

Pasiūlymas dėl direktyvos
17 straipsnio 2 dalis
	

	Komisijos siūlomas tekstas
	Pakeitimas

	2.	Rengiant šiame skyriuje nurodytus pasiūlymus, atitinkamai konsultuojamasi su suinteresuotaisiais subjektais, įskaitant valstybes ir pasaulines, regionines, subregionines ir sektorines įstaigas, taip pat pilietinę visuomenę, mokslininkų bendruomenę, privatųjį sektorių, čiabuvių tautas ir vietos bendruomenes.
	2.	Valstybės narės, rengdamos šiame skyriuje nurodytus pasiūlymus, atitinkamai konsultuojasi su susijusiais suinteresuotaisiais subjektais, įskaitant valstybes ir pasaulines, regionines, subregionines ir sektorines įstaigas, taip pat pilietinę visuomenę, mokslininkų bendruomenę, privatųjį sektorių, čiabuvių tautas ir vietos bendruomenes.



Pakeitimas		55

Pasiūlymas dėl direktyvos
17 straipsnio 4 a dalis (nauja)
	

	Komisijos siūlomas tekstas
	Pakeitimas

	
	4a.	Valstybės narės per BBNJ keitimosi informacija centrą pateikia informaciją, susijusią su atskiriems rajonams skirtų valdymo priemonių, įskaitant saugomas jūrų teritorijas, kūrimu.



Pakeitimas		56

Pasiūlymas dėl direktyvos
18 straipsnio 1 a dalis (nauja)
	

	Komisijos siūlomas tekstas
	Pakeitimas

	
	1a.	Be priemonių, priimtų pagal BBNJ susitarimo III dalį, valstybės narės, laikydamosi tarptautinės teisės ir remdamos Susitarimo tikslus, gali savo piliečiams ir laivams arba jos jurisdikcijai priklausančiai ar jos kontroliuojamai veiklai taikyti griežtesnes priemones, kurios papildytų pagal šią dalį priimtas priemones.



Pakeitimas		57

Pasiūlymas dėl direktyvos
18 straipsnio 2 dalis
	

	Komisijos siūlomas tekstas
	Pakeitimas

	2.	Valstybės narės atitinkamais atvejais stengiasi, kad pagal atitinkamas teisines priemones bei sistemas būtų priimtos priemonės, kuriomis remiamas pagal BBNJ susitarimo III dalį Šalių konferencijos priimtų sprendimų ir rekomendacijų įgyvendinimas, arba kad tokias priemones priimtų atitinkamos pasaulinės, regioninės, subregioninės ir sektorinės įstaigos, kurių narės jos yra.
	2.	Valstybės narės ir Komisija atitinkamais atvejais stengiasi, kad pagal atitinkamas teisines priemones bei sistemas būtų priimtos priemonės, kuriomis remiamas ir palengvinamas pagal BBNJ susitarimo III dalį Šalių konferencijos priimtų sprendimų ir rekomendacijų įgyvendinimas, arba kad tokias priemones priimtų atitinkamos pasaulinės, regioninės, subregioninės ir sektorinės įstaigos, taip pat kad būtų bendradarbiaujama atsižvelgiant į kompetenciją.



Pakeitimas		58

Pasiūlymas dėl direktyvos
18 straipsnio 2 a dalis (nauja)
	

	Komisijos siūlomas tekstas
	Pakeitimas

	
	2a.	Valstybės narės per BBNJ keitimosi informacija centrą pateikia informaciją, susijusią su atskiriems rajonams skirtų valdymo priemonių, įskaitant saugomas jūrų teritorijas, įgyvendinimu.


Pakeitimas		59

Pasiūlymas dėl direktyvos
18 straipsnio 2 b dalis (nauja)
	

	Komisijos siūlomas tekstas
	Pakeitimas

	
	2b.	Valstybės narės skatina tas trečiąsias valstybes, kurios turi teisę tapti BBNJ susitarimo šalimis, visų pirma tas, kurių veikla, laivai ar piliečiai vykdo veiklą rajone, kuriam taikoma nustatyta rajonams skirta valdymo priemonė, įskaitant saugomą jūrų teritoriją, priimti priemones, kuriomis būtų remiami Šalių konferencijos sprendimai ir rekomendacijos dėl pagal BBNJ susitarimą nustatytų atskiriems rajonams skirtų valdymo priemonių, įskaitant saugomas jūrų teritorijas.



Pakeitimas		60
Pasiūlymas dėl direktyvos
18 straipsnio 2 c dalis (nauja)
	

	Komisijos siūlomas tekstas
	Pakeitimas

	
	2c.	Komisija, remdamasi valstybių narių pateikta informacija, du kartus per metus teikia Europos Parlamentui ataskaitas dėl įgyvendinimo priemonių, priimtų pagal šią direktyvą, ir dėl bendrų pokyčių, susijusių su BBNJ susitarimo įgyvendinimu, įskaitant informaciją apie atitiktį, vykdymo užtikrinimą ir mokslinę stebėseną.

  (Įprasta teisėkūros procedūra: pirmasis svarstymas)       Pakeitimas     1     Pasiūlymas dėl direktyvos   3   a konstatuojamoji dalis (nauja)  

 

Komisijos siūlomas tekstas  Pakeitimas  

 (3a)   įgyvendindamos šią direktyvą,  valstybės narės turėtų tinkamai atsižvelgti  į BBNJ susitarimo 7 straipsnyje  nustatytus principus ir metodus;  

  Pakeitimas     2     Pasiūlymas dėl direktyvos   7 konstatuojamoji dalis  

 

Komisijos siūlomas tekstas  Pakeitimas  

(7)   kaip Biologinės įvairovės  konvencijos šalys, Sąjunga ir jos valstybės  narės yra  įsipareigojusios pasiekti  Kunmingo ir Monrealio pasaulinės (7)   2020   m. gegužės 20   d. Komisijos  komunikate „ 2030   m. ES biologinės  įvairovės strategija. Gamtos grąžinimas į  savo gyvenimą“ išdėstytoje 2030   m. ES 

 

1

  Klausimas buvo grąžintas atsakingam komitetui, kad būtų  vedamos tarpinstitucinės  derybos pagal Darbo tvarkos taisyklių 60 straipsnio 4 dalies ketvirtą pastraipą (A10 - 0205/2025).  

